Nous Hugues, cuens palatins de Bourgoigne, façons savoir à touz ces qui verront ces lettres que, come li nobles bers Jehans, cuens de Bourgoigne et sires de Salins, eut retenu son pooir ou devis qu’il avoit fait de ses heritages, de ses biens et de ses possessions à nous et à ses autres enfans, d’ordener et deviser ses fiez et ses homages, si comme ceste retenance est contenue es lettres qui devant ces presantes lettres furent faites de son devis, il a ordené et devisé, en son bon sant et en sa bone memoire et en sa sainne conscience et par sa propre volonté, un ordenement en tel maniere, c’est à savoir qu’en entantion de bien et de pais, et pour ce que tuit sui enfant qui après lui demorront, et tuit cilz qui en lour pooir saront, ansi li povre come li riche, puissent vivre en bone pais selonc Deu, et pour ce, se guerre ou contanz movoit entre lour et aucun baron, ou entre nous maisme de l’un vers l’autre, que il hi eust un par dessus qui pooir eust de l’apaisier, en tel meniere que nous et nostre frere et les genz de nos terres puissons demorer et vivre senz descorde en bon estat, selonc Deu. Et pour ce que aucun de ses anfans ne pooit faire homaige à acun, par quoi la baronie et ce que Deux li a soffert à conquerre par sa grace et avoir pout estre departiz ne apetisiez et venir en tout ou en partie en autruy pooir et en autrui signorie que de ses hoirs, et que on ne le preist en fiez d’autrui que de ses hoirs, il, par regart de pitié en Deu et par desir de perdurable pais et amour demorer entre touz ses anfanz, qui de luy demorront, devient hons liges à nous Hugues, son ainnel fil, et reprenz de nous le puiz de Salins et toute la baronie et la signorie de Salins, c’est à savoir Chalemont, le val de Meges, et quanque il tenoit en fiez et en demeneures, en quelque meniere que il les tenoit et quanque autres tient de luy, et tout son remanant, sauz ce que il retient le pooir d’ordener les fiez que on tient de luy, lesquex il ordenera plus loialment que il porra, et quelque ordenance que il en face, il wet que tuit sui hoir, qui aucune chose an tenront, en demoroient en nostre lige homaige. Et wet et comande que nous, lidiz Hugues, repreigniens et desserviens des signours de cui il tient; et wet que, après son decès, nos, lidiz Hugues, repreigniens Bracon de l’abbé de Saint-Morise de Chamblay, et que cilz de ses hoirs à cui partie Bracon vendra le tiegne ligemant de nous; et wet que tous les fiez de signories repreignons et desserviens de ces de cuy il les tient, et cil à cui partie il vendront les tiegnent ligemant de nous; et wet que tuit li enfanz qui de luy demorront entroient en nostre lige homage et tiegnent de nous ligement quanque il tenront de part luy. Et nous Hugues l’en devons garantir et deffendre contre touz hommes, tant come il vivra; et, après son decès, devons porter garantie pour toutes ces choses à ses autres anfans loialment, come sires, contre touz ces qui riens lour en porront demander. Et pour ce que par cest ordenement ci devant devisés et escript, nous Hugues an portons avantaige, nous, en recompensation de ce, donons, quitons et asseons à devantdit Jehan, nostre pere, siex cenz livrées de terre, qui sont devisées à la nostre partie, que après son decès doivent venir à nous ou puiz de Salins, si com il est contenuz es letres que nous avons de luy, qui parolent de nostre partie. Et lesdites VIc livrées de terre nous Hugues et Alis, nostre fame, donons et asseons au devantdit Jehan pour amander son testament et pour crestre les parties à ses autres anfans, à sa velonté, ou pour faire ou pour ordener de tout ce qui li semblera que l’en fera. Et volons et outroions que quelque ordenement et quelque don que il en face soit estaubles. Et lidiz Jehans wet et outroie que lesdites VIc livrées de terre, sauz ce que il en ordenera por le descombremant de s’arme, soient et remaignent de nostre fié, quicunques les tiegne. Et s’est à savoir que cilz ordenement ci devant devisez et escript sont fait et outroié sauz les mariaiges que il a ordené et doné à ses filles qui sont marié, jusque à ce que se en ces mariaiges [on tient] riens de son fié ou dou fié le comte de Borgoigne, il wet que on le tiegne de nous. Et pour ce que ces choses soient fermes et estaubles, avons nous Hugues et Alis, ma fame, fait seeler ces letres de noz seaux et dou seal de religioux home Wachier, abbé de Goile. Ce fut fait l’an Nostre Signour M CC cinquante et nuef, ou mois de jenvyer.